РЕШЕНИЕ НА СЪВЕТА
от 26 януари 2009 година
за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания, и за отмяна на Решение 2008/583/ЕО
(2009/62/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Регламент (ЕО) № 2580/2001 на Съвета от 27 декември 2001 г. относно специалните ограничителни мерки за борба с тероризма, насочени срещу определени лица и образувания (1), и по-специално член 2, параграф 3 от него,
като има предвид, че:
(1)
На 15 юли 2008 г. Съветът прие Решение 2008/583/ЕО за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания (2) и за създаване на актуализиран списък на лица, групи и образувания, спрямо които се прилага регламентът.
(2)
Съветът предостави на всички лица, групи и образувания, за които това беше практически възможно, изложение на основанията за включването им в списъка към Решение 2008/583/ЕО. По отношение на едно лице през октомври 2008 г. бе предоставено изменено изложение на основанията.
(3)
С уведомление, публикувано в Официален вестник на Европейския съюз (3), Съветът уведоми изброените в списъка към Решение 2008/583/ЕО лица, групи и образувания, че е решил те да продължат да фигурират в списъка. Съветът информира също засегнатите лица, групи и образувания за възможността да поискат да им бъдат изложени основанията на Съвета за включването им в списъка в случаите, когато не са им били вече съобщени.
(4)
Съветът направи цялостен преглед на списъка на лицата, групите и образуванията, спрямо които се прилага Регламент (ЕО) № 2580/2001, в съответствие с изискванията на член 2, параграф 3 от него. При извършването на прегледа Съветът взе предвид възраженията, представени му от засегнатите страни.
(5)
Съгласно решението на Първоинстанционния съд от 4 декември 2008 г. по дело T-284/08 една група не е включена в списъка на лицата, групите и образуванията, спрямо които се прилага Регламент (ЕО) № 2580/2001.
(6)
Съветът стигна до заключението, че останалите лица, групи и образувания, изброени в приложението към Обща позиция 2008/586/ОВППС от 15 юли 2008 г. относно актуализиране на Обща позиция 2001/931/ОВППС за прилагането на специални мерки за борба с тероризма (4), са били замесени в терористични актове по смисъла на член 1, параграфи 2 и 3 от Обща позиция 2001/931/ОВППС (5), че във връзка с тях е било взето решение от компетентен орган по смисъла на член 1, параграф 4 от Обща позиция 2001/931/ОВППС, и че спрямо тях следва да продължат да се прилагат специалните ограничителни мерки, предвидени в Регламент (ЕО) № 2580/2001.
(7)
Списъкът на лицата, групите и образуванията, спрямо които се прилага Регламент (ЕО) № 2580/2001, следва съответно да бъде актуализиран,
РЕШИ:
Член 1
Списъкът, предвиден в член 2, параграф 3 от Регламент (ЕО) № 2580/2001, се заменя със списъка, поместен в приложението към настоящото решение.
Член 2
Решение 2008/583/ЕО се отменя.
Член 3
Настоящото решение поражда действие от датата на публикуването му в Официален вестник на Европейския съюз.
Съставено в Брюксел на 26 януари 2009 година.